
Nr.625, datë 11.9.2003

Për miratimin e marrëveshjes së koncesionit të formës "Rot" ndërmjet ministrisë së ekonomisë, ministrisë së Industrisë dhe të energjetikës, ministrisë së bujqësisë dhe të ushqimit dhe shoqërisë "spahiu" shpk për hidrocentralin e gjançit

Në mbështetje të nenit 100 të Kushtetutës dhe të neneve 7, 9 dhe 10 të ligjit nr.7973, datë 26.7.1995 "Për koncesionet dhe pjesëmarrjen e sektorit privat në shërbimet publike dhe infrastrukturë", me propozimin e Ministrit të Ekonomisë, të Ministrit të Industrisë dhe të Energjetikës dhe të Ministrit të Bujqësisë dhe të Ushqimit, Këshilli i Ministrave

V E N D O S I:

1. Miratimin e Marrëveshjes së koncesionit të formës "ROT" ndërmjet Ministrisë së Ekonomisë, Ministrisë së Industrisë dhe të Energjetikës, Ministrisë së Bujqësisë dhe të Ushqimit dhe shoqërisë "Spahiu" sh.p.k. për hidrocentralin e Gjançit, në rrethin e Korçës.
2. Ngarkohen Ministria e Ekonomisë, Ministria e Industrisë dhe e Energjetikës dhe Ministria e Bujqësisë dhe e Ushqimit për zbatimin e këtij vendimi.
Ky vendim hyn në fuqi pas botimit në Fletoren Zyrtare.

KRYEMINISTRI
Fatos Nano



Marrëveshje koncesioni
 për hidrocentralin Gjanç-Korçë
 
ndërmjet Ministrisë së Ekonomisë, Ministrisë së Industrisë dhe të Energjetikës dhe Ministrisë së Bujqësisë dhe të Ushqimit, të përfaqësuar ligjërisht nga z.Rozafat Shllaku për Ministrinë e Ekonomisë, z.Agim Bregasi për Ministrinë e Industrisë dhe të Energjetikës, z.Gjergji Sotiri për Ministrinë e Bujqësisë dhe të Ushqimit, më poshtë referuar si Organi Shtetëror i Autorizuar (OSHA)
dhe
shoqërisë "Spahiu" sh.p.k. Fier, përfaqësuar nga z.Dalip Spahiu, më poshtë referuar si "Koncesionari".
Meqenëse ekzistojnë këto kushte paraprake,
Qeveria:
- konsideron privatizimin e sektorit elektroenergjetik si një mjet të rëndësishëm të politikës energjetike dhe konfirmon një interes të lartë në privatizimin e hidrocentraleve vendore dhe atyre me fuqi të mesme, për të rehabilituar asetet publike të tyre (objektet dhe makineritë) që janë degraduar;
- vlerëson formulën e koncesionit "ROT", sepse kjo bën të mundur rehabilitimin e hidrocentraleve pa prekur Buxhetin e Shtetit;
- mirëpret investitorët vendas në rehabilitimin, ruajtjen e aseteve dhe të kapaciteteve prodhuese të hidrocentraleve, si dhe fuqizimin e disa prej tyre;
- është e prirur për ngritjen dhe zhvillimin e tregut të energjisë elektrike brenda vendit;
- autorizon sipas vendimit të Këshillit të Ministrave nr.391, datë 12.6.2003 "Për fillimin e procedurës së dhënies me koncesion, në formën "ROT" të hidrocentralit Gjanç", Ministrinë e Ekonomisë, Ministrinë e Industrisë dhe të Energjetikës dhe Ministrinë e Bujqësisë dhe të Ushqimit, të negociojnë dhe të nënshkruajnë Marrëveshjen e koncesionit.

Koncesionari:
-   është seriozisht i interesuar të investojë në fushën e elektroenergjetikës;
- ka ndërmarrë studimin tekniko-ekonomik për rehabilitimin dhe shfrytëzimin e hidrocentralit, objekt i koncesionit;
- konsideron që iniciativa mund të bëhet e suksesshme në kushte të caktuara stabiliteti shoqëror-ekonomik;
- është i aftë të rehabilitojë dhe të menaxhojë hidrocentralin "Gjanç" në Korçë, objekt i koncesionit;
- beson plotësisht se Qeveria do të mbështesë përpjekjen e Koncesionarit gjatë gjithë periudhës së koncesionit.
Palët bien dakord si më poshtë:

Neni 1
Përkufizime

Kudo që në këtë Marrëveshje përdoren termat e mëposhtëm, ata do të kenë kuptimet përkatëse të shënuara si vijon: 
Marrëveshja e koncesionit: Kjo Marrëveshje dhe anekset e saj.
Organi Shtetëror i Autorizuar (OSHA): Ministria e Ekonomisë, Ministria e Industrisë dhe e Energjetikës dhe Ministria e Bujqësisë dhe e Ushqimit.
Koncesionari: Shoqëria "Spahiu" sh.p.k., lagjja "8 Shkurti", Fier me president z.Dalip Spahiu.
Shoqëri koncesionare:"Spahiu-Gjançi" sh.p.k., e cila pas regjistrimit në gjykatë, sipas përcaktimit në nenin 4 të kësaj Marrëveshjeje, do të zhvillojë veprimtarinë koncesionare.
Hidrocentrali: Gjanç në rrethin e Korçës me fuqi 3.7 MVA, që përcaktohet me vendimin e Këshillit të Ministrave nr.391, datë 12.6.2003 "Për fillimin e procedurës së dhënies me koncesion të formës "ROT" të hidrocentralit Gjanç, në Korçë".
Projekt: Studimi tekniko-ekonomik për rehabilitimin e hidrocentralit Gjanç në rrethin e Korçës, në përputhje me formën "ROT" (rehabilitim-operim-transferim).
Fillimi i projektit: Janë veprimtaritë: marrja në dorëzim e hidrocentralit Gjanç, programi i rivënies në punë për të bërë të mundur fillimin e zbatimit të projektit.
Lejet: Lejet, licencat, autorizimet dhe koncesionet që Koncesionari mund t'ua kërkojë autoriteteve kompetente në Republikën e Shqipërisë për zbatimin e plotë të projektit, si dhe për stafin e vet gjatë gjithë periudhës koncesionare, në bazë të ligjeve në fuqi në Republikën e Shqipërisë.
Kontratat: Të gjitha kontratat që mund të lidhen në të ardhmen nga Koncesionari.
Ndryshimet ligjore: Do të thotë çdo akt që ka karakter rregullator ose ligjor të miratuar nga autoritetet kompetente të Republikës së Shqipërisë ose që ka hyrë në fuqi pas nënshkrimit të kësaj kontrate.
ERE: Enti Rregullator i Energjisë Elektrike.
KESH sh.a.: Korporata Elektroenergjetike Shqiptare.
KK Ujërave: Komiteti Kombëtar i Ujërave.

Neni 2
Objekti i Marrëveshjes së koncesionit

Objekt i kësaj Marrëveshjeje koncesioni është dhënia me koncesion e hidrocentralit Gjanç (Korçë) së bashku me transformatorin ngritës 6/35 kV deri tek thika e tij nga ana e zbarave 35 kV, në përputhje me formën "ROT", me asetet që shënohen në aneksin 1, i bashkëlidhur kësaj Marrëveshjeje dhe me genplanin.



Objektivat kryesore të këtij koncesioni do të jenë:
- rehabilitimi i hidrocentralit duke e sjellë atë në kapacitetin e instaluar dhe prodhues, jo më të ulët se ai i projektit të zbatuar, në tërësinë fizike të objektit të dhënë në aneksin 1, bashkëlidhur kësaj Marrëveshjeje.
- operim optimal tekniko-ekonomik për prodhimin e energjisë elektrike.
- transferim shtetit, në mbarim të afatit të Marrëveshjes koncesionare, të tërësisë fizike dhe aseteve të rehabilituara të objektit, në gjendje pune.

Neni 3
Kohëzgjatja e koncesionit

Marrëveshja e koncesionit për hidrocentralin Gjanç në Korçë do të ketë një kohëzgjatje prej 30 (tridhjetë) vjetësh duke filluar nga data e hyrjes në fuqi të saj.

Neni 4
Detyrimet dhe të drejtat e Koncesionarit

Koncesionari është i detyruar të zbatojë projektin dhe objektivat e Marrëveshjes lidhur me termat dhe kushtet e saj.
Detyrimet e Koncesionarit:
- Të respektojë të gjitha dispozitat ligjore që rregullojnë veprimtarinë e shoqërive tregtare.
- Brenda 30 ditëve nga nënshkrimi i kësaj Marrëveshjeje, të formojë shoqërinë koncesionare "Spahiu" dhe të bëjë regjistrimet e nevojshme për të lejuar shoqërinë të zhvillojë veprimtarinë e saj.
- Të zbatojë programin e rehabilitimit të hidrocentralit, objekt i koncesionit, sipas anekseve 1, 2, 3, bashkëlidhur kësaj Marrëveshjeje koncesioni.
- Në hidrocentralin Gjanç do të investohen 1 000 000 (një milion) euro në 2 (dy) vitet e para.
- Të marrë masa, me qëllim që çdo investim të jetë sipas afateve  në këtë Marrëveshje dhe me cilësinë e kërkuar.
- Të ruajë e të administrojë objektin e Marrëveshjes për prodhim të energjisë elektrike gjatë gjithë periudhës së koncesionit, si dhe ta shesë energjinë elektrike të prodhuar, në përputhje me specifikimet e kësaj Marrëveshjeje.
- Të punësojë personelin aktual të hidrocentralit në koncesion duke mbajtur numrin e nevojshëm të tyre gjatë shfrytëzimit, duke respektuar marrëdhëniet e punës sipas legjislacionit në fuqi.
- Në veprimtarinë e tij të respektojë legjislacionin në fuqi, në veçanti për fushën ku vepron, të respekojë ligjin për sektorin e energjisë elektrike, në përputhje me licencën që do të jepet nga ERE.
- Të marrë të gjitha masat paraprake, me qëllim që të garantojë kushte teknike për punëtorët dhe për të tretët, për të shmangur dëmet ndaj pronës publike dhe private dhe të respektojë  legjislacionin në fuqi, si dhe dispozitat e tjera për të parandaluar çdo dëm e fatkeqësi në punë.
- Të realizojë kontrata të përshtatshme sigurimi për të mbuluar çdo risk të mundshëm gjatë kohëzgjatjes së koncesionit, edhe ndaj palëve të treta.
- Në përfundim të afatit të koncesionit, Koncesionari është i detyruar t'i dorëzojë OSHA-së hidrocentralin në gjendje pune (përveç pasojave të forcave madhore) dhe me një rezervë të pjesëve  të këmbimit për një vit.
-Të respektojë detyrimet që rrjedhin nga ligjet e licencat gjatë ushtrimit të veprimtarisë koncesionare.
- Të regjistrojë në ZRPP këtë Marrëveshje koncesioni.
Të drejtat e Koncesionarit:
- Koncesionari gëzon të drejtat e prodhuesit të energjisë elektrike, sipas ligjit nr.9072, datë 22.5.2003 "Për sektorin e energjisë elektrike".

- Koncesionari ka të drejtë ekskluzive të ushtrojë veprimtarinë në sektorin e koncesionit për hidrocentralin Gjanç, në përputhje me licencën e operatorit prodhues të energjisë elektrike lëshuar nga ERE.
- Koncesionari nuk përgjigjet për asnjë detyrim që objektet e marra në koncesion kanë ndaj shtetit dhe të tretëve deri në hyrjen në fuqi të kësaj Marrëveshjeje.

Neni 5
Detyrimet e Organit Shtetëror të Autorizuar (OSHA)

Organi Shtetëror i Autorizuar (OSHA) angazhohet të garantojë dhe të marrë përsipër detyrimet e mëposhtme:
- Të bashkëpunojë në mënyrë aktive për vërtetimin e gjendjes aktuale në të cilën ndodhet objekti i koncesionit, si dhe për dorëzimin e aseteve dhe të genplanit të tij.
- Të ndihmojë Koncesionarin për aplikimet, marrëveshjet ose kontratat e nevojshme për zbatimin e projektit, me institucionet e tjera (ERE, KK Ujërave, KESH, SHPU Gjanç).
- Të ndihmojë Koncesionarin në finalizimin e një marrëveshjeje afatgjatë me KESH sh.a. për shitjen e energjisë elektrike, për aq kohë sa KESH sh.a. të jetë me kapital shtetëror.
- Të ndihmojë Koncesionarin për nxjerrjen e të gjitha autorizimeve të nevojshme, lejeve  të ndërtimeve dhe atyre të mbrojtjes së mjedisit, sipas kërkesave të bëra nga Koncesionari pranë institucioneve përkatëse. Kërkesat do të jenë të përpiluara në formën ligjore të kërkuar nga ato institucione.
- Të marrë përsipër zgjidhjen e çdo problemi, që lidhet me pretendimet e personave fizikë dhe juridikë të ndryshëm për pronësinë e truallit nën objektin e dhënë në koncesion.
- Të ofrojë ndihmën e nevojshme për të organizuar sigurimin fizik të objekteve të koncesionit në përputhje me legjislacionin.
- Të ndihmojë Koncesionarin pranë çdo organi e autoriteti shqiptar për realizimin e projektit të tij dhe t'i garantojë Koncesionarit ekskluzivitetin për realizimin e projektit mbi objektin e dhënë në koncesion, gjatë gjithë kohëzgjatjes së koncesionit.
- Të ndihmojë Koncesionarin në zgjidhjen e problemit të përdorimit të ujit pranë Komitetit Kombëtar të Ujërave dhe SHPU Gjanç, në përputhje me legjislacionin.
- Të ndihmojë Koncesionarin në zgjidhjen e mosmarrëveshjeve me KESH-in dhe institucione të tjera, pushtetin vendor etj.
- T'i dorëzojë Koncesionarit objektin e koncesionit, brenda 15 ditëve nga hyrja në fuqi e kësaj Marrëveshjeje.

Neni 6
Vlerësimi i investimeve

Investimet për rehabilitim në parametrat e projektuar, sipas projekteve teknike aneksi 2 dhe 3 janë shënuar në nenin 4 në vlerën 1 000 000 (një milion) euro, por jo më pak se  0.9  milion euro.
Investimi i mësipërm mund të përbëjë objekt për ndryshime të mundshme, me marrëveshje ndërmjet dy palëve:
- sipas rezultateve të vërtetimit të gjendjes së hidrocentralit;
- në çdo kohë, gjatë zbatimit të projektit.

Neni 7
Shitja e energjisë

Sipas çmimit të shitjes së energjisë elektrike, të miratuar nga ERE, KESH sh.a. është i autorizuar të firmosë me Koncesionarin marrëveshje afatgjatë për blerjen e energjisë elektrike të prodhuar, për sa kohë që KESH sh.a. do të jetë me kapital shtetëror.

Neni 8
Marrëdhëniet teknike me KESH sh.a.

Meqenëse pajisjet e komandimit dhe skema sekondare për nënstacionin 35/10 kV që i  përket KESH sh.a. ndodhen në sallën e komandës së hidrocentralit, personeli i hidrocentralit që i përket Koncesionarit nuk ka të drejtë të manovrojë në këto pajisje.
Mënyra e bashkëveprimit midis personelit të hidrocentralit dhe personelit të nënstacionit do të përcaktohet me një marrëveshje të posaçme ndërmjet Koncesionarit dhe KESH sh.a.

Neni 9
Furnizimi me ujë

Në zbatim të ligjit nr.8093, datë 21.3.1996 "Për rezervat ujore", Koncesionari do të aplikojë pranë KKU-së për lejen e përdorimit të ujit.
Duke qenë se uji për hidrocentralin merret nga rezervuari i Gjançit, që administrohet nga Ministria e Bujqësisë dhe e Ushqimit për ujitje, e cila ia ka transferuar në administrim shoqatës së përdoruesve të ujit "Gjançi", OSHA merr përsipër zgjidhjen e të gjitha problemeve të bashkëveprimit dhe të përdorimit të ujit në interes të të dyja palëve. Në veçanti, OSHA do të ndihmojë Koncesionarin në finalizimin e një marrëveshjeje afatgjatë me SHPU Gjanç për detyrimet që do të ketë ndaj kësaj SHPU-je si administruese e rezervuarit të Gjançit, për të përmbushur objektivat e Marrëveshjes së koncesionit.

Neni 10
Puna, fuqia punëtore dhe riorganizimi i punës

Marrëdhëniet e punës, punësimi i personelit do të realizohen sipas legjislacionit në fuqi.

Neni 11
Programi i punimeve

Koncesionari detyrohet të rehabilitojë objektin sipas anekseve 2 dhe 3.
1. Koncesionari garanton aktivizimin e programit të rehabilitimit brenda një afati prej 60 ditësh, nga data e marrjes në dorëzim të objektit të koncesionit.
2. Koncesionari garanton të përfundojë investimin brenda afateve të shënuara në anekset 2 dhe 3.
3. Këto afate mund të ndryshohen me marrëveshje ndërmjet dy Palëve.
4. Nëse Koncesionari largohet ose heq dorë nga koncesioni, investimet e kryera nga ai deri në këtë moment, mbeten pronë e OSHA-së, pa shpërblim.

Neni 12
Zgjidhja e Marrëveshjes së koncesionit

OSHA ose Koncesionari mund të kërkojë zgjidhjen e kësaj Marrëveshjeje, nëse Pala tjetër nuk plotëson detyrimet e parashikuara në të.
Në rast të konfirmimit të çështjes për pretendimet e mundshme, Pala e dëmtuar do të njoftojë menjëherë për këto pretendime Palën tjetër, e cila brenda 30 ditëve duhet të japë një përgjigje argumentuese. Në bazë të kësaj përgjigjeje, Pala e dëmtuar do të gjykojë për të filluar ose jo procedurën për zgjidhjen e Marrëveshjes.





Neni 13
Marrëveshjet e aplikuara dhe kontratat

Duke iu referuar neneve 1, 4, 5, 9 dhe 22 të kësaj Marrëveshjeje, Koncesionari do të zbatojë projektin duke përgatitur, diskutuar, përmbushur dhe firmosur, me mbështetjen e OSHA-së të gjitha aplikimet, marrëveshjet dhe kontratat.
Koncesionari, për të përmbushur detyrimet e Marrëveshjes së koncesionit, është gjithashtu i autorizuar të nënshkruajë marrëveshjen nënkontraktore me palë të tjera për rehabilitimin e hidrocentraleve sipas projektit.
Koncesionari do të ketë  përgjegjësi ndaj OSHA-së, për të gjitha punimet për rehabilitimin e hidrocentralit.
OSHA nuk ka përgjegjësi kundrejt palëve të treta, punëtorëve ose sipërmarrësve, që kanë lidhje me Koncesionarin, përveç detyrimeve që OSHA ka marrë përsipër në këtë Marrëveshje.

Neni 14
Riparimi dhe mirëmbajtja

Koncesionari do të kryejë me shpenzimet e veta të gjitha llojet e riparimeve dhe mirëmbajtjeve në objektet e përcaktuara në këtë Marrëveshje.

Neni 15
Kontrolli i përgjithshëm

OSHA mund të ushtrojë një kontroll të përgjithshëm gjatë operacioneve të rehabilitimit dhe të përgatitjes për punë, nëpërmjet të autorizuarve në marrëveshje të përbashkët midis Koncesionarit dhe OSHA-së, me qëllim që të verifikojë nëse punimet janë në përputhje me programin e rehabilitimit dhe dokumentacionin e projektit.
Në rast të shkeljeve të Marrëveshjes, konstatuar gjatë kontrollit të përgjithshëm, Koncesionari do të njoftohet me shkrim dhe do të vërë në zbatim masat e nevojshme për të ardhmen, në rast të kundërt ky rast mund të shërbejë si bazë për zgjidhjen e Marrëveshjes sipas përcaktimeve të nenit 11 të saj.

Neni 16
Legjislacioni i zbatueshëm

Zbatimi dhe interpretimi i kësaj Marrëveshjeje koncesioni do të bazohet në legjislacionin shqiptar në fuqi.

Neni 17
Forca madhore dhe të paparashikuara

Konsiderohen ngjarje të forcës madhore katastrofat e natyrës, përmbytjet, tërmetet, ngjarjet e jashtëzakonshme politike, lufta (dhe ndërhyrja e palëve të treta që kanë fuqinë e ligjit) dhe çdo ngjarje e barabartë që mund të ndikojë në objektin e kësaj Marrëveshjeje (mosfurnizimi me ujë i hidrocentralit nga faktorë subjektivë), duke bërë të pamundur përmbushjen e detyrimeve reciproke të Marrëveshjes, që kanë të bëjnë me vullnetin e Palëve.
Palët nuk do të jenë përgjegjëse, nëse nuk arrijnë detyrimet e tyre në këtë Marrëveshje, si rezultat i ndikimit të forcës madhore.
Në këtë rast, kur një detyrim i kësaj Marrëveshjeje do të prishet ose do të hiqet si rezultat i forcës madhore, Pala e dëmtuar është e detyruar të njoftojë me shkrim Palën tjetër duke i treguar dhe duke arsyetuar shtyrjen e punimeve ose braktisjen e tyre, si dhe masat që do të merren për të parandaluar pasojat.

Nëse gjatë zbatimit të Marrëveshjes do të ketë veprim të forcave madhore, atëherë Palët mund të mos zbatojnë detyrimet e tyre, në këtë rast nuk do të kërkohet kompensim reciprok nga Palët.
Kufijtë e ndërprerjes së punës dhe të shtyrjes  në kohë të punimeve do të konfirmohen nga Palët në një procesverbal të ngjarjes.
Si rrjedhim i ngjarjeve të shkaktuara nga një forcë madhore, kohëzgjatja e koncesionit do të shtyhet për një periudhë kohe, që caktohet me marrëveshje ndërmjet dy Palëve.

Neni 18
Hyrja në fuqi e Marrëveshjes së koncesionit

Marrëveshja e koncesionit do të hyjë në fuqi me nënshkrimin e saj nga Palët dhe pasi të jetë miratuar nga Këshilli i Ministrave të Republikës së Shqipërisë, në përputhje me ligjin nr.7973, datë 26.7.1995 "Për koncesionet dhe pjesëmarrjen e sektorit privat në shërbimet dhe infrastrukturën publike", me ndryshimet përkatëse.

Neni 19
Marrja në dorëzim e hidrocentralit

Pas miratimit të kësaj Marrëveshjeje nga Këshilli i Ministrave, marrja në dorëzim e hidrocentralit në koncesion do të bëhet brenda 15 ditëve.

Neni 20
Klauzola të përgjithshme

Kjo Marrëveshje së bashku me të gjithë dokumentacionin, është bërë në gjuhën shqipe dhe është hartuar në 7 (shtatë) kopje origjinale, 5 (pesë) prej të cilave do të merren nga Organi Shtetëror i Autorizuar dhe 2 (dy) kopje do të merren nga Koncesionari.

Neni 21
Zbatimi i projektit

Çdo muaj Koncesionari është i detyruar të raportojë me shkrim pranë OSHA-së, realizimin e programit të investimeve në vlerë dhe në natyrë, si dhe prodhimin e energjisë elektrike.
Në përfundim të zbatimit të projektit rehabilitues mbi objektin e koncesionit, do të hartohet një dokument përfundimtar, në të cilin do të konfirmohet se shoqëria ka përmbushur detyrimet e saj për rehabilitim, sipas kësaj Marrëveshjeje koncesioni.

Neni 22
Zgjidhja e mosmarrëveshjeve

Problemet ose mosmarrëveshjet ndërmjet Palëve që kanë lidhje me zbatimin dhe interpretimin e kësaj Marrëveshjeje, nuk do të anulojnë detyrimet e Palëve sipas kësaj Marrëveshjeje.
Palët janë të angazhuara të zgjidhin çdo mosmarrëveshje, duke u bazuar në vullnetin e mirë.
Në të kundërt, çdo mosmarrëveshje që lidhet me këtë Marrëveshje, si shkeljet, anulimi ose pavlerëshmëria e saj, do të zgjidhet përfundimisht nga Gjykata e Rrethit Tiranë.

Neni 23
Sanksionet

Mosrespektimi i afateve dhe kushteve të kësaj Marrëveshjeje penalizojnë Palët sipas një vendimi të gjykatës së mësipërme.

Në rast shkeljeje të afatit të përcaktuar në nenin 11 pika 1, Koncesionari do t'i paguajë OSHA-së për çdo ditëvonesë penalitetin 0.01% të vlerës së investimit të parealizuar për çdo program rehabilitimi.

Neni 24
Bashkëpunimi midis OSHA-së dhe Koncesionarit

Organi Shtetëror i Autorizuar (OSHA) dhe Koncesionari janë zotuar të bashkëpunojnë në mënyrë që të garantojnë zbatimin e projektit.
Përveç rasteve kur bien dakord me shkrim për ndonjë formë tjetër, korrespondenca do të dërgohet me letër me postë ose fax, në adresat e mëposhtme:

	OSHA
Ministria e Ekonomisë
Bulevardi "Zhan d'Ark" nr.2
Tiranë
	Koncesionari
Shoqëria "Spahiu" sh.p.k.
Lagjja "8 Shkurti" - Fier
Rruga e Kavajës Pall.185/1 - Tiranë

	Ministria e Industrisë dhe të Energjetikës
Sheshi Skënderbej nr.2
Tiranë
	Ing. Dalip Spahiu
President

	Ministria e Bujqësisë dhe të Ushqimit
Sheshi Skënderbej nr.2
Tiranë
	Mobile: 00355 69 20 41 010
Tel/Fax: 00355 4 226 959
: 00355 4 246 164
: 00355 4 253 454



Palët kanë pranuar këtë Marrëveshje duke nënshkruar si më poshtë:

	Për Ministrinë e Ekonomisë
	Për Shoqërinë "Spahiu" sh.p.k.

	Rozafat Shllaku
	Ing. Dalip Spahiu

	Për Ministrinë e Industrisë dhe të Energjetikës
	

	Agim Bregasi
	

	Për Ministrinë e Bujqësisë dhe të Ushqimit
	

	Gjergji Sotiri
	




ANEKSI 1
INVENTARI I PRONËS SË PALUAJTSHME SHTETËRORE PËR HIDROCENTRALIN E GJANÇIT NË RRETHIN E KORÇËS

	Nr.
	Komponentët
	Përmasat në m2 ose m2
	Funksioni

	1
	Ndërtesa
	395 m2
	Ku janë instaluar makineri e pajisje për prodhimin e energjisë elektrike

	2
	Baseni i presionit
	65 m2
	Mbajtje uji

	3
	Tuneli i shkarkimit
	2000 ml
	Shkarkim uji

	4
	Kanali i derivacionit
	2200 ml
	Përcjellje uji

	5
	Tubacioni i presionit
	625 ml
	Dërgim uji në turbinë



Shënim: Ky inventar është marrë nga dokumenti "Inventari i pasurive të paluajtshme të KESH sh.a.", sjellë nga KESH sh.a. në Ministrinë e Industrisë dhe të Energjetikës me shkresën nr.4694, datë 13.6.2003.







ANEKSI 2
PROGRAMI PËR REHABILITIMIN TË HEC GJANÇ - KORÇË


	Fuqia e instaluar
	Investimet në euro
	Investimi total

	
	Viti i parë
	Viti i dytë
	

	3,7 MVA
	470 000
	530 000
	1 000 000




STRUKTURA E PRODHIMIT NË KUSHTE NORMALE TË SHFRYTËZIMIT 100% NË KWH


	2003-2004
	2004-2005
	2005-2006
	2006-2007
	2007-2008
	2008-2009
	2009-2010

	3 200 000
	4 500 000
	5 000 000
	5 500 000
	6 000 000
	6 500 000
	6 800 000




ANEKSI 3
VLERËSIMI I DETAJUAR I INVESTIMIT PËR REHABILITIMIN E HEC GJANÇ-KORÇË

	Përshkrimi
	Viti I
(në euro)
	Viti II
(në euro)
	Normat e projektimit dhe zbatimit

	 Punime civile:
- Punime në rezervuar
- Punime në kanalin kryesor (derivacionit)
- Punime në basenin ujëmbledhës
- Punime në dhomën e droselit
- Punime në tubacionin e marrjes
- Punime në central dhe në bjefin e poshtëm
- Punime në nënstacion
- Punime në bjefin e poshtëm
	-
	100 000
	Vendim i Këshillit të Ministrave nr.444, datë 5.9.1995, KTP,KTZ. Manualet e preventivit

	Punime hidromekanike:
- Punime në turbinë
- Punime në gjenerator
- Punime në sistemin ftohës (ujë/ajër)
- Rregullatori i shpejtësisë dhe grupi hidraulik
- Porta kryesore e rezervuarit
- Punime mekanike në basen
- Punime në drosel dhe në pjesën hidraulike të tij
- Punime në tubacionin e marrjes
	150 000
	200 000
	Vendim i Këshillit të Ministrave nr.444, datë 5.9.1995, KTP,KTZ. Manualet e preventivit

	
	
	
	

	Punime elektrike:
- Eksituesi dhe rregullatori i ri i tensionit (AVR)
- Mbrojtja e gjeneratorit dhe linjave
- Pajisja e re e sinkronizimit (auto/manual)
- Punime në transformatorin e fuqisë
- Punime në sistemin AC: 0.4 kV të nevojave vetjake
- Punime në sistemin DC: radrizator, bateri
- Kabllimi
- Ndriçimi
- Punime për çmontimin e paneleve dhe të kabllove të dëmtuar etj.
	120 000
	150 000
	Vendim i Këshillit të Ministrave nr.444, datë 5.9.1995.
Manualet e preventivit

	Supervizim dhe kontroll:
- Sistemi qendror, lokal, rrjeti dhe instalimi i tij (hardware)
- Sistemi operativ, programi aplikativ (software)
- Kabllimi
- Pajisjet e integruara matëse (elektrike, temp, niveli etj.)
Matrica e mbrojtjes së shpejtë (protection trips)
	150 000
	30 000
	Vendim i Këshillit të Ministrave nr.444, datë 5.9.1995.
Manualet e preventivit

	Trajnim:
Përgatitja dhe trajnimi i personelit teknik, financiar dhe administrativ, me qëllim rritjen e aftësive kualifikuese dhe drejtuese sipas niveleve të proceseve të punës.


	20 000
	20 000
	Manuale e rregullore teknike dhe të shfrytëzimit

	Pjesë këmbimi:
Planifikimi në kohë dhe në sasi të pjesëve të ndërrimit, të planifikuara sipas zërave dhe programeve të instalimit të pajisjeve dhe projektit të rehabilitimit.
	30 000
	30 000
	Rregullore teknike dhe të sigurimit teknik

	Total
	470 000
	530 000
	1 000 000 euro



